钦定古今图书集成/明伦汇编/官常典/第195卷 > 谢举
## 钦定古今图书集成/明伦汇编/官常典/第195卷 > 谢举

按《梁书》本传：“举字言扬，中书令览之弟也。幼好学，能
清言，与览齐名。举年十四，尝赠沈约五言诗，为约称
赏。世人为之语曰：‘王有养炬，谢有览、举’。养炬，王筠，王
泰小字也。起家秘书郎，迁太子舍人、轻车功曹史、秘
书丞、司空从事中郎、太子庶子、家令，掌东宫管记。深
为昭明太子赏接。秘书监任昉出为新安郡，别举诗”
云：“讵念耋嗟人，方深老夫托。”其属意如此。尝侍宴华
林园，高祖访举于览，览对曰：“识艺过臣甚远，惟饮酒
不及于臣。”高祖大悦。转太子中庶子，犹掌管记。天监
十一年，迁侍中。十四年，出为宁远将军、豫章内史，为
政和理，甚得民心。十八年，复入为侍中，领步兵校尉。
普通元年，出为贞毅将军、太尉临川“王长史。四年，入
为左民尚书，其年，迁掌吏部，寻以公事免。五年，起为
太子中庶子，领右军将军。六年，复为左民尚书，领步
兵校尉。俄徙为吏部尚书，寻加侍中。出为仁威将军、
晋陵太守。在郡清静，百姓化其德，境内肃然。”罢郡还，
吏民诣阙请立碑，诏许之。大通二年，入为侍中、五兵
尚书，未拜，迁掌吏部，侍中如故。举祖庄，宋世再典选，
至举又三为此职，前代未有也。举少博涉多通，尤长
元理及释氏义。为晋陵郡时，常与义僧递讲经论，征
士何引自虎丘山赴之，其盛如此。先是，北渡人卢广
有儒术，为国子博士，于学发讲，仆射徐勉以下毕至。
举造坐，屡折广，辞理通迈。广深叹服，仍以所执麈尾
荐之，以况重席焉。四年，加侍中。五年，迁尚书右仆射，
侍中如故。大同三年，以疾陈解，徙为右光禄大夫，给
亲信二十人。其年，出为云麾将军、吴郡太守。先是，何
敬容居郡有美绩，世称为“何吴郡。”及举为政，声迹略
相比。六年，入为侍中、中书监，未拜，迁太子詹事、翊左
将军，侍中如故。举父𤅢，齐世终此官，累表乞改授，敕
不许，久之方就职。九年，迁尚书仆射，侍中、将军如故。
举虽居端揆，未尝肯预时务，多因疾陈解。敕辄赐假，
并手敕处方，加给上药，其恩遇如此。其年，以本官参
掌选事。太清二年，迁尚书令，侍中、将军如故。是岁，侯
景寇京师，举卒，子围内。诏赠侍中、中卫将军、开府仪
同三司，侍中、尚书令如故。《文集》乱中并亡逸。二子禧、
嘏，并少知名。嘏，太清中历太子中庶子，出为建安太
守。